Ibandla leZimbabwe People First Lethulwa Okusemthethweni
Unkosikazi Joice Mujuru, owake waba ngumsekeli kamongameli weZimbabwe okhokhela leli bandla nguye olethule okusemthethweni emhlanganweni lentathelizindaba eHarare.
HARARE — Ibandla elitsha le Zimbabwe People First ( ZPF ), elibhaliswe kwabe Zimbabwe Electoral Commission ngenyanga edluleyo, lethulwe kuzulu okusemthethweni, emkhosini owenzelwe eMeikles Hotel eHarare, ongenwe ngamakhulu abalandeli abavele ezigabeni zonke zelizwe, ngendlela yokulungiselela umhlangano omkhulu wokukhetha inkokheli, ozakwenziwa kunsukwana ezilandelayo. Amakhulu abantu abakade bebuthene pandle kwewetela ye Meikles, bebehlabela lokugiya behaya umkhokheli we ZPF, unkosikazi Joice Mujuru, ephuma emhlanganweni wakuqala lentathelizindaba, wokwethula ibandla lakhe kuzulu okusemthethweni. Owake waba ngumsekeli kamongameli oxotshwe umsebenzi lasebandlani leZanu Pf ngo2014, utshele lumhlangano ukuba akayi kubuyela kilo noma kanjani. Wathi yena njengenkokheli engababopheli sikhwili labo abamphatha kubi esesekubandla leZanu Pf, kungasinto eletha inguquko elizweni. Wengeza ethi akukho ukukhulumisana okukhona phakathi kwakhe labamanye amabandla, ethi kuyinto ayizwa kumaphephandaba. " Ukujabulele ukwethulwa kwalelibandla uzulu oze kulomkhosi okubalisa unkosazana Joice Moyo oze evela emzini weNkulumane koBulawayo elanda lumkhosi. " Ubelilunga le MDC ekhokhelwa ngumnumzana Morgan Tsvangirayi uMaMoyo, ethi kalizange lazifeza izithembiso zalo wakubona kufanele abe lilunga le ZPF. " Unkosazana Loveness Nyoni odabuka eLupane, Jotsholo ehlala e Victoria Falls uze laye ukuzazizwela ngezakhe, lelibandla le ZPF aselisekela, lisethulwa okusemthethweni. UMaNyoni uthi ulethemba lokuba kuzofezeka lokho okwayelwa empini njalo kwasusa umbuso wabelungu ngomnyaka ka 1980. " Bezikhona inkokheli, zalelibandla, inengi lazo kungezaxotshwa ebandleni leZanu Pf, okubalisa umnumzana Rugare Gumbe, ongomunye wababizwa njengabadala abasungule lelibandla obebobobotheka kokuphela ukutshengisa ukusijabulela lesi sehlakalo. " Bekungesifanayo lakumnumzana Lyton Mufundisi ovele esigabeni seMashonaland Central. Abebandla leli bathi yikhona kuzokwenziwa umhlangano omkhulu we Convention, lapho kuzokhethwa khona inkokheli yalo. Okwamanje, umsebenzi uqhutshwa liqula elisabambe izikhundla kusalindelwe umhlangano omkhulu le National Management Committee lisebenzelana lenkokheli yezigaba ama Provincial Coordinators. Bekujatshulwa kuyimipululu lapho unkosikazi Mujuru ekhulumisana labalandeli phandle kwewetela, abekade belindele ukumbona esephuma kulomhlangano.